ΑΛΗΘΕΙΑ, ΠΩΣ ΘΑ ΖΗΣΟΥΝ ΟΙ ΑΝΕΡΓΟΙ ΠΟΥ ΔΕΝ ΠΑΙΡΝΟΥΝ ΕΠΙΔΟΜΑ ΑΝΕΡΓΙΑΣ;

Πέραν από τους παλαιούς ανέργους που παίρνουν επίδομα ανεργίας και τους νέους ανέργους της εποχής του κορωνοϊού, που παίρνουν το φιλοδώρημα των 800 ευρώ για να τα βγάλουν πέρα ένα δίμηνο, υπάρχουν και οι άνεργοι που –για διάφορους λόγους- ΔΕΝ δικαιούνται επιδόματος ανεργίας. Οι άνθρωποι αυτοί είναι χιλιάδες: κάποιοι απ’ αυτούς υποχρεώνονταν να δουλεύουν «μαύρα» και τώρα με το «κλείδωμα» της οικονομίας απολύθηκαν, κάποιοι έβρισκαν δουλειά στη χάση και στη φέξη και δεν συμπλήρωσαν τα απαραίτητα ένσημα για να πάρουν επίδομα και ούτω καθεξής. Τώρα, όσο και να θέλουν, δε μπορούν να βρουν μεροκάματο πουθενά!

Για τους δυστυχείς αυτούς ανθρώπους δεν υπάρχει καμία πρόβλεψη, ούτε σ’ αυτούς τους δύσκολους καιρούς που ζούμε. Σα να μην υπάρχουν! Ούτε από την κυβέρνηση και το κράτος, ούτε από την «αντιπολίτευση» – που ποιεί την νήσσα και δεν πιέζει καταστάσεις! Πως θα ζήσουν αυτοί οι συνάνθρωποί μας; Θ’ αρχίσουν πάλι να ψάχνουν για απομεινάρια στους σκουπιδοτενεκέδες; Ή πρέπει ν’ αρχίσουν να κλέβουν για να τους δώσουν σημασία;